Šiemet Seimui priėmus Valstybės paramos daugiabučiams namams atnaujinti (modernizuoti) įstatymo pakeitimo įstatymą, nuo 2017 m lapkričio 1 d. iki 2018 m. vasario 1 d. gyventojai bus kviečiami teikti paraiškas daugiabučiams namams atnaujinti (modernizuoti). Naujuoju įstatymu tvirtinama, kad valstybė kompensuos 30 proc. energinį efektyvumą didinančių priemonių kainos ir 100 proc. apmokės atnaujinimo administravimo išlaidas – projekto parengimas, administravimas ir statybos priežiūros specialisto darbas gyventojams nieko nekainuos. Iki šiol administravimo kompensacija siekė tik 50 proc.

„Daugiabučių namų renovacijos srityje esame vadinami vienais iš lyderių Lietuvoje. Nors tai – ir malonus įvertinimas, tačiau kur kas svarbiau, kad mūsų rajono gyventojų būstai tapo ekonomiškesni, jaukesni, o ir gražesni. Tikiuosi, kad dar šį rudenį Anykščių rajono ir miesto gyventojai pasinaudos galimybe teikti paraiškas daugiabučiams namams renovuoti“ - apie artėjantį IV daugiabučių namų renovavimo etapą pasakojo Anykščių rajono meras Kęstutis Tubis.

Gyventojai, norintys atnaujinti (modernizuoti) daugiabučius namus, turėtų suskubti rinkti parašus dėl pritarimo renovacijai. Norintiems renovuoti daugiabutį reikalingas daugiau nei 50 proc. (50 + 1) butų savininkų pritarimas. Tuomet gyventojai turėtų kreiptis į Anykščių rajono savivaldybę ar savo daugiabučio namo administratorių ir jų daugiabučiams namams bus pradėti rengti investiciniai planai.

Atliekant investicinius planus (ką ir kaip daryti, kad būtų pasiektas maksimalus šiluminės energijos sutaupymas ir už buto šildymą būtų mokama mažiau) bus tariamasi su kiekvieno namo butų savininkais organizuojamų susitikimų metu. Apie planuojamus susirinkimus gyventojams iš anksto bus pranešta daugiabučio namo skelbimų lentoje ir savivaldybės internetinėje svetainėje [www.anyksciai.lt](http://www.anyksciai.lt/).

Turintiems klausimų dėl daugiabučių namų atnaujinimo (modernizavimo) prašome kreiptis į Anykščių rajono savivaldybės administracijos Statybos skyriaus vyriausiąjį specialistą Valentiną Vitkūną, el. p. valentinas.vitkunas@anyksciai.lt, tel. (8 381) 58073, mob. 8 698 31805 arba adresu J. Biliūno g. 23, Anykščiai, 311 kab. ar į Anykščių rajono energinio efektyvumo didinimo daugiabučiuose namuose programos įgyvendinimo administratorių - UAB Anykščių komunalinio ūkio Renovacijos projektų vadovą Liną Pravilionį, el. p. linas.pravilionis@anykom.lt, tel. (8 381) 51630 arba adresu Gegužės g. 47, Anykščiai.

Anykščių r. savivaldybės informacija